A fideszes külügyérrel 2016-ban terveztek találkozót a botrányosan becsődölt politikai marketingcégnél, azt nem tudni, hogy végül megvalósult-e, de Szijjártó Péter a kérdéses időpontban éppen az Egyesült Államokban tartózkodott.

Előfizetőket keresünk – támogasd a munkánkat havi ezer forinttal! Támogatom

Szijjártó Péter magyar külügyminiszter neve is előkerül azokon az iratokon, amik a Cambridge Analytica (CA) egykori értékesítési igazgatójának személyes archívumából származnak, és a napokban tűntek fel az interneten. Brittany Kaiser 2018-ban hagyta el a facebookos adatgyűjtéséről és az ezen alapuló, Donald Trumpot és a Brexit-kampányt is segítő politikai marketinges tevékenységéről ismert Cambridge Analyticát. Kaiser a nemzetközi botránykővé vált cég tevékenységével kapcsolatban az Egyesült Királyság parlamentjében is tanúskodott.

A Cambridge Analytica egykori vezetőjének személyes archívumából származó iratok ez év elején bukkantak fel az interneten, egy anonim Twitter-fiók bejegyzésein keresztül. Az ismeretlen szerző tematikusan csoportosítva kezdte el felpakolni a CA Kaisernél fellelhető dokumentumait. Noha speciálisan magyar fókusza az eddigi válogatásoknak nincs, az Iránnal kapcsolatos iratcsomagban mégis felbukkan egy fideszes, magyar miniszter neve egy dokumentumon.

A kérdéses irat egy olyan 2016-os dokumentumnak tűnik, amiben a CA ügyfelekkel foglalkozó vezetői azt tartották számon, hogy a világ országaiban a következő évben esedékes összes választás kapcsán kikkel tervezik értékesítési céllal felvenni a kapcsolatot. A listán olvasható több tucat ország közül mindössze egy-kettő neve mellett olvashatóak olyan részletek, amikből világos, hogy pontosan kikkel terveztek találkozni az adatmágusok.

Az egyik ilyen ritka, konkrét nevet tartalmazó rubrika Magyarországé: eszerint Szijjártó Péter külügyminiszterrel egy 2016. szeptember 22-i eseményre tervezték a randit.

Hogy a találkozó megtörtént-e, és ott vajon mi hangzott el, arról egyelőre nem szól a fáma. A Külügyi és Külgazdasági Minisztérium honlapján közzétett hírügynökségi hírekből ugyanakkor kiolvasható, hogy azokban a napokban a miniszter éppenséggel New Yorkban tartózkodott.

Szijjártó akkori napirendjén szerepelt egy halom ENSZ-bazsalygás, egy 21-i esti előadás (a pontos helyszín nem ismert, mindössze az, hogy “külpolitikával foglalkozó amerikai személyiségek” is meghallgatták), másnap egy találka Szergej Lavrov orosz külügyérrel, valamit amerikai cégek egy csokorra való magyar beruházási szerződésének aláírása. A Cambridge Analyticások tehát elvileg akár össze is futhattak a külügyminiszterrel arrafele. A minisztériumot kérdésekkel kerestük, válaszukra várunk.

A Cambridge Analytica választási közösségimédiás marketingben utazó angol cég volt, a vállalat az elmúlt évek nemzetközi jobbos-populista ügyeiben betöltött kulcszerepe okán, továbbá az általa felhasznált Facebook-adatok megszerzésének etikátlan módja miatt szerepelt a hírekben; azóta viszont becsődölt.

Emlékezetes, hogy a Cambridge Analyticához személyes szálakon keresztül kötődő Black Cube izraeli magán-hírszerzőcég a 2018-as választási kampányban “rádolgozott” a magyar kormány által kipécézett egyes civil szervezetekre.

Sarkadi Nagy Márton

Frissítés (2020. január 13.): A Külgazdasági és Külügyminisztérium Sajtó Főosztályától cikkünk megjelenése után a következő választ kaptuk: “Az elmúlt öt év programjaiban semmilyen jele nincs ilyen találkozónak. Ha az említett cég képviselői valamilyen multilaterális eseményen oda is léptek a miniszterhez, az nem hagyott benne mély nyomot. A KKM és képviselői soha nem működtek együtt az említett céggel.”

Ha már egyszer itt vagy…

Az Átlátszó nonprofit szervezet: cikkeink ingyen is olvashatóak, nincsenek állami hirdetések, és nem politikusok fizetik a számláinkat. Ez teszi lehetővé, hogy szabadon írhassunk a valóságról. Ha fontosnak tartod a független, tényfeltáró újságírás fennmaradását, támogasd a szerkesztőség munkáját egyszeri adománnyal, vagy havi előfizetéssel. Kattints ide a támogatási lehetőségekért!